钦定古今图书集成/方舆汇编/职方典/第1496卷 > 《远山亭记》程封
## 钦定古今图书集成/方舆汇编/职方典/第1496卷 > 《远山亭记》程封

余宰南宁之六年，乙巳夏，视邑稍暇，择署东偏藂翳
之隙，筑亭其上，而榜之曰：“远山亭。”高不逾二丈，四周
宽一丈七尺有奇，与天末楼相通。旁治石级，层齿而
登，绕出亭上。楼前竹石林木，皆在亭下。又因其去土
筑亭之地，引其左右之流，以瀹于亭下，而凿为半亩
之方塘。亭之上不剪不斲，不节不棁，盖不欲以起居
“晏私之事，眺望观览之美，而重劳吾民也。”嗟嗟！余之
筑玆亭也，以远山名，而余之居此六年也，实未尝知
有山焉。南宁介于滇、黔门户之区，差徭日繁，民生日
蹙，四方邮符宾客之所踵至，县令日事送迎，饬厨传
毂交蹄劘而且不给。虽群山巀嵲，首尾盘错，数十百
里，重叠罗立于此亭之前，余安得一日之暇，而为之
纵目而骋心哉？夫目前所见为山几何？由咫尺之内，
推而及于百里千里，以至于万里山，正无穷也。以群
山之在目前者，而尚不及见，而又何取于远计？余十
馀年前，奔走于燕赵齐鲁之墟，太行、少室之下，折而
至于吴头楚尾，转而及于父母之邦紫阳、黄海之间，
其山川相接，几万馀里。自服官于荒陬彝徼，直如禹
迹之所未穷，汉驿之所不通。方且去亲旧，弃庐墓，弟
兄不见成立，儿女不及婚嫁。二三昵友，终年不通音
问。间有乡里僮仆往来，动以隔岁为期。凡余一身之
外，固已邈然。托之寤寐，付之浩歌，将无之而不远，而
又安在于山也？抑古人有云：“长歌可以当哭，望远可
以当归。或于鞅掌困惫忧愁贱辱之馀，而敛心静气，
一往遐瞩，安见十馀年来之所游历，百千馀里之所
绵亘，不俨然在吾目中耶？”夫官如传舍，一岁再更，即
有爱恋，不当得留。余居此已六年，廪有宿逋，帑多积
债，穷到骨矣。过此以往，不知几时当去。此亭不知前此为谁氏之遗址，而今为吾亭。使余既去而兹亭不
废，则有后之邑令在。使余既去而其亭亦与之俱废，
则又有邑之贤士大夫在。使去后千百年，将今之所
谓“远山亭”者，固已划削消磨，荒烟蔓草，而其名传焉，
则以俟之采风修《邑乘》者是为记。